ก.ล.ต. นับหนึ่งไฟลิ่ง “ซีลิค คอร์พ” เสนอขาย IPO 80 ล้านหุ้น จ่อเทรด mai
ก.ล.ต.นับหนึ่งไฟลิ่ง "ซีลิค คอร์พ" หรือ SELIC ผู้ดำเนินกิจการผลิตและจำหน่ายกาวอุตสาหกรรมทั้งในประเทศและต่างประเทศ เสนอขาย IPO จำนวน 80 ล้านหุ้น จ่อเข้าเทรด mai โดยมีบริษัท แอสเซท โปร แมเนจเม้นท์ จำกัด หรือ APM เป็นที่ปรึกษาทางการเงิน
19 ก.ย. 2559

นายเสกสรรค์ ธโนปจัย ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด หรือ APM ในฐานะที่ปรึกษาทางการเงินของ บริษัท ซีลิค คอร์พ จำกัด (มหาชน) หรือ SELIC เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้พิจารณานับหนึ่งแบบแสดงรายการข้อมูลการเสนอขายหลักทรัพย์ (ไฟลิ่ง) ของ SELIC เมื่อวันที่ 17 กันยายน 2559 เรียบร้อยแล้ว
“ธุรกิจกาวถือว่ามีส่วนสำคัญและจำเป็นที่จะต้องใช้งานในแทบทุกอุตสาหกรรม ทำให้มีความต้องการใช้กาวอย่างต่อเนื่อง อีกทั้ง SELIC เองมีทีมวิจัยและพัฒนาผลิตภัณฑ์ให้มีความหลากหลาย และมีคุณสมบัติตรงตามความต้องการของลูกค้า ซึ่งถือว่าเป็นความแตกต่างที่โดดเด่นในอุตสาหกรรม ทำให้สามารถแข่งขันในอุตสาหกรรมได้เป็นอย่างดี จากปัจจัยดังกล่าวน่าจะเป็นจุดแข็งของบริษัทที่จะสามารถมีโอกาสเติบโตได้อย่างต่อเนื่องและยั่งยืน และทำให้เป็นหุ้นที่มีความน่าสนใจอย่างมาก”นายเสกสรรค์ กล่าว
ด้านนายเอก สุวัฒนพิมพ์ ประธานเจ้าหน้าที่บริหาร ของ SELIC กล่าวว่า บริษัทดำเนินธุรกิจผลิตและจำหน่าย กาวอุตสาหรรม ทั้งในและต่างประเทศ โดยสามารถแบ่งผลิตภัณฑ์ออกเป็น 4 กลุ่ม แยกตามคุณสมบัติของผลิตภัณฑ์และลักษณะการใช้งาน ได้แก่ 1) Solvent Based Adhesive 2) Water Based Adhesive 3) Hot Melt Adhesive และ 4) ผลิตภัณฑ์ซื้อมาขายไปอื่น ๆ  โดยบริษัทมุ่งมั่นจะรักษาความเป็นผู้นำด้านกาวอุตสาหกรรมในประเทศไทย โดยใช้ความเชี่ยวชาญของบริษัทในด้านการวิจัยและพัฒนา (R&amp;D) ให้สอดคล้อง เหมาะสมกับความต้องการ และการใช้งานของกลุ่มลูกค้าในหลายอุตสาหกรรม
สำหรับเงินที่ได้จากการระดมทุนครั้งนี้ บริษัทจะนำไปซื้อเครื่องมือและอุปกรณ์ในการวิจัยและพัฒนา (R&amp;D) รวมทั้งใช้เป็นเงินทุนในการต่อเติมอาคารและปรับปรุงระบบการผลิต และใช้เป็นเงินทุนหมุนเวียนเพื่อรองรับการการเติบโตของบริษัทในอนาคต
“บริษัทมีความมุ่งมั่น และมั่นใจในด้านการวิจัยและพัฒนาของบริษัท รวมไปถึงการมีทีมบุคลากรที่มีคุณภาพ และเครื่องมือที่ทันสมัย ซึ่งสามารถรองรับการเติบโตของตลาด นอกจากนี้บริษัทมีการให้คำแนะนำแก่ลูกค้า เพื่อให้มั่นใจว่าผลิตภัณฑ์ของบริษัท จะช่วยลดต้นทุนในการผลิต และสามารถตอบสนองต้องการตวามต้องการของลูกค้าได้เป็นอย่างดี”นายเอก กล่าว
                